CELEX: 32012D1218(01)
Language: el
Date: 2012-12-12 00:00:00
Title: Απόφαση του Προεδρειου του Ευρωπαϊκου Κοινοβουλιου, της 12ης Δεκεμβρίου 2012 , για την τροποποίηση των μέτρων εφαρμογής του καθεστώτος των βουλευτών του Ευρωπαϊκού Κοινοβουλίου

18.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 390/4
            
         ΑΠΌΦΑΣΗ ΤΟΥ ΠΡΟΕΔΡΕΙΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
   της 12ης Δεκεμβρίου 2012
   για την τροποποίηση των μέτρων εφαρμογής του καθεστώτος των βουλευτών του Ευρωπαϊκού Κοινοβουλίου
   2012/C 390/07
   ΤΟ ΠΡΟΕΔΡΕΙΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 223 παράγραφος 2,
   Έχοντας υπόψη το καθεστώς των βουλευτών του Ευρωπαϊκού Κοινοβουλίου (1),
   Έχοντας υπόψη τα άρθρα 8 και 23 του Κανονισμού του Ευρωπαϊκού Κοινοβουλίου,
   Λαμβάνοντας υπόψη ότι:
   
               (1)
            
            
               Στα ψηφίσματά του της 26ης Οκτωβρίου 2011 σχετικά με το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 2012 όπως τροποποιήθηκε από το Συμβούλιο — όλα τα τμήματα — και τις διορθωτικές επιστολές αριθ. 1/2012 και 2/2012 επί του σχεδίου γενικού προϋπολογισμού της Ευρωπαϊκής Ένωσης για το οικονομικό έτος 2012 (2) και της 29ης Μαρτίου 2012 σχετικά με την κατάσταση προβλέψεων των εσόδων και δαπανών του Ευρωπαϊκού Κοινοβουλίου για το οικονομικό έτος 2013 (3), το Κοινοβούλιο απηύθυνε έκκληση για την εξασφάλιση της μέγιστης δυνατής απόδοσης όσον αφορά τις μετακινήσεις των βουλευτών για την επίτευξη εξοικονομήσεων στον προϋπολογισμό κατά το 2012 και τα προσεχή έτη έως το τέλος της τρέχουσας κοινοβουλευτικής περιόδου.
            
         
               (2)
            
            
               Κατά τη συνεδρίασή του στις 10 Σεπτεμβρίου 2012, το Προεδρείο του Ευρωπαϊκού Κοινοβουλίου αποφάσισε να μειώσει τις δαπάνες για τις μετακινήσεις των βουλευτών κατά 5 %. Προκειμένου να εφαρμοστεί η απόφαση αυτή, είναι αναγκαίο να εγκριθούν ορισμένες τροποποιήσεις στα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου (4) («τα Μέτρα Εφαρμογής»).
            
         
               (3)
            
            
               Προκειμένου να τεθεί ένα όριο για τις επιστροφές εξόδων μετακινήσεων με ιδιωτικό αυτοκίνητο, θα πρέπει να καθοριστεί ανώτατο όριο 1 000 χλμ ανά ταξίδι μετάβασης ή επιστροφής.
            
         
               (4)
            
            
               Θα πρέπει να προβλεφθεί ο μέγιστος βαθμός ευελιξίας για την αναπροσαρμογή των τιμών που χρησιμοποιούνται για τους σκοπούς των μέτρων εφαρμογής.
            
         
               (5)
            
            
               Προκειμένου να μειωθούν τα έξοδα που συνδέονται με τις μετακινήσεις των βουλευτών, οι βουλευτές θα πρέπει να δικαιούνται εφεξής την επιστροφή των εξόδων μόνον ενός ταξιδίου μετ' επιστροφής που πραγματοποιείται στο μέσο εβδομάδας εργασίας του Κοινοβουλίου μεταξύ ενός τόπου εργασίας ή συνεδρίασης και του τόπου κατοικίας τους ή άλλης αφετηρίας στο κράτος μέλος εκλογής τους. Εξάλλου, οι εν λόγω δαπάνες δεν θα πρέπει να επιστρέφονται όταν το σχετικό ταξίδι πραγματοποιείται κατά τη διάρκεια των εβδομάδων που έχουν προβλεφθεί στο επίσημο χρονοδιάγραμμα εργασιών του Κοινοβουλίου για δραστηριότητες εκτός των τόπων εργασίας του,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα μέτρα εφαρμογής τροποποιούνται ως εξής:
   
               1.
            
            
               Στο άρθρο 15, το στοιχείο γ) αντικαθίσταται από το ακόλουθο κείμενο:
               
                           «γ)
                        
                        
                           σε περίπτωση μετακίνησης με ιδιωτικό αυτοκίνητο, με ανώτατο όριο επιστροφής 1 000 χλμ ανά ταξίδι μετάβασης ή επιστροφής: 0,50 ευρώ ανά χλμ., με προσαύξηση ίση προς την τιμή της απαιτούμενης διέλευσης με οχηματαγωγό πλοίο ή αντίστοιχης μεταφοράς με άλλο μέσο.»·
                        
                     
         
               2.
            
            
               Στο άρθρο 17, η παράγραφος 9 αντικαθίσταται από το ακόλουθο κείμενο:
               «9.   Οι τιμές που χρησιμοποιούνται για τους σκοπούς των παρόντων Μέτρων Εφαρμογής αναπροσαρμόζονται περιοδικά και τουλάχιστον δύο φορές ανά έτος.»·
            
         
               3.
            
            
               Στο άρθρο 18, η παράγραφος 2 αντικαθίσταται από το ακόλουθο κείμενο:
               «2.   Εκτός των εβδομάδων που έχουν προβλεφθεί στο επίσημο χρονοδιάγραμμα εργασιών του Κοινοβουλίου για δραστηριότητες εκτός των τόπων εργασίας του, οι βουλευτές δικαιούνται επίσης την επιστροφή των εξόδων ενός ταξιδίου μετ' επιστροφής που πραγματοποιείται στο μέσο εβδομάδας εργασίας του Κοινοβουλίου μεταξύ ενός τόπου εργασίας ή συνεδρίασης και του τόπου κατοικίας τους ή άλλης αφετηρίας στο κράτος μέλος εκλογής τους (στο εξής ονομάζονται “ενδιάμεσες μετακινήσεις”).».
            
         Άρθρο 2
   1.   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   2.   Η παρούσα απόφαση εφαρμόζεται από την 1η Ιανουαρίου 2013.
   
      (1)  Απόφαση 2005/684/ΕΚ, Ευρατόμ του Ευρωπαϊκού Κοινοβουλίου της 28ης Σεπτεμβρίου 2005 για τη θέσπιση του καθεστώτος των βουλευτών του Ευρωπαϊκού Κοινοβουλίου (ΕΕ L 262, 7.10.2005, σ. 1).
   
      (2)  Κείμενα που εγκρίθηκαν, P7_TA(2011)0461.
   
      (3)  Κείμενα που εγκρίθηκαν, P7_TA(2012)0109.
   
      (4)  Απόφαση του Προεδρείου του Ευρωπαϊκού Κοινοβουλίου της 19ης Μαΐου και 9ης Ιουλίου 2008 σχετικά με τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου (ΕΕ C 159, 13.7.2009, σ. 1).